Die Fees van afsondering… | ToekomsVenster
Die Fees van afsondering…
by Kariné Joubert | Mar 27, 2020 | Blog | 0 comments
maar nie vir almal nie!!
Suzette vertel my vanoggend van 'n "watsup" boodskap wat sy ontvang het wat na die 21 dae van eenkant wees as die "fees van afsondering" verwys. Die oorspronklike skrywer vertel dat sy aanvanklik baie negatief gevoel het oor hierdie tydperk totdat die Heilige Gees haar oortuig het om anders daarna te kyk. Dit bring haar by die mooi en betekenisvolle term, " die fees van afsondering".
Soos dikwels weet 'n mens nie wie die oorspronklike outeur van so 'n boodskappie is nie omdat dit welmenend van persoon tot persoon aangestuur word. Ek leen dus die gedagte met vrymoedigheid en wil in die dae wat voorlê inhoud gee daaraan.
Dit is absoluut waar dat die manier waarop 'n mens dink oor 'n saak 'n direkte invloed op jou belewenis het. ( Rom. 12 "be ye transformed by the renewal of your mind")
Dat die tyd van isolasie uitdagend gaan wees staan soos 'n paal bo water. Mense is van nature sosiaal. Ons het interaksie nodig en wil aan mekaar raak. Om afstandelik te leef is onnatuurlik en kan 'n gevoel van vereensaming en depressiwiteit tot gevolg hê.
Mens dink onwillekeurig aan kontekste waar afsondering feitelik onmoontlik is. Daar is honderde woonbuurte met seker miljoene Suid Afrikaners waar opslaanhuise teenoor en langsaan mekaar geparkeer staan. Ablusie geriewe word gedeel en die infrastruktuur is onmenslik gebrekkig.
Mense staan met emmers by handpompe om water uit die grond te trek. Grys water ( 'n gesofistikeerde woord vir riool) loop in die pad af waar kinders speel. Daar is van privaatheid geen sprake nie en almal se besigheid is net dit, almal se besigheid.
Daar is baie ander vergelykende scenario's waar afsondering ook nie so 'n eenvoudige aangeleentheid is nie. Dit is veral wanneer 'n mens klein kindertjies in die huis (woonstel) het dat die uitdagings groot raak.
Daar is mense wat nie nood aankope kon doen nie omdat die middele nie beskikbaar is nie. Gesonde dieet is iets wat nie ter sprake kom in 'n konteks van oorlewing nie.
Ander moes tot op nr. 99 werk. Dit het my opgeval dat bv. tuisdienste tot gister laatmiddag nog gelewer is. Ek het gewonder oor die werkers en of dit regtig belangrik is dat die gras gesny moes wees.
As ek weer 'n slag na die "ongerieflike" afsonderingstydperk nadink, stukkie tuin rondom ons huis, iets in die yskas, sosiale media en wifi , TV en radio, boeke en tydskrifte, koffie en Coke, persoonlike gesondheid en immuniteit, ens. ens., is ek skielik skaam dat ek dalk nie so dankbaar is as wat ek behoort te wees nie.